Az állampolgári jogok országgyűlési biztosának
Jelentése
az OBH 4929/2005. számú ügyben

Előadók: dr. Sipos Beáta
dr. Tasi Katalin

Az eljárás megindulása
Az országgyűlési biztos és munkatársai a szokásos évenkénti megyei munkalátogatás keretén belül, az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. § (2) bekezdésében foglaltak alapján 2005. szeptemberében – előzetes bejelentést követően a szolnoki CONTACT Munkarehabilitáció Foglalkoztató, Kereskedelmi és Szolgáltató Kht. Gyermekjóléti Központjában folytattak helyszíni vizsgálatot.

Az érintett alkotmányos jogok
17. § A Magyar Köztársaság a rászorulókról kiterjedt szociális intézkedésekkel gondoskodik.
70/E. § (1) A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak. (2) A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg.

Egyéb kapcsolódó jogszabályok
1990. évi LXV. törvény a helyi önkormányzatokról
1997. évi XXXI. törvény a gyermekek védelméről és a gyámügyi igazgatásról
235/1997. (XII. 17.) Korm. rendelet a gyámhatóságok, a területi gyermekvédelmi szakszolgálatok, a gyermekjóléti szolgálatok és a személyes gondoskodást nyújtó szervek és személyek által kezelt személyes adatokról
15/1998. (IV. 30.) NM rendelet a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről

A megállapított tényállás
Szolnok Megyei Jogú Város Önkormányzata 2004-ben kötött ellátási szerződést a CONTACT Munkarehabilitáció Foglalkoztató, kereskedelmi és Szolgáltató Kht-val (a továbbiakban Kht.) a gyermekjóléti központ működtetésére a helyi önkormányzatokról szóló 1990. évi LXV. törvény 81. § (1) bekezdésében, valamint a gyermekek védelméről és a gyámügyi igazgatásról szóló 1997. évi XXXI. törvény 40. § (3) bekezdésében és ugyanezen törvény 97-98. §-aiban foglaltak alapján. A szerződés az önkormányzat 283/2004. (XII. 16.) számú közgyűlési határozatának melléklete, és ez alapján 2005. július elsejétől kezdődő hatállyal látja el a Kht. az egyébként az önkormányzat kötelező feladatai közé tartozó gyermekjóléti központ működtetésére irányuló feladatokat Szolnok város egész területén, valamint a megyei módszertani feladatokat is ellátják.
A 80000 fős város területén körülbelül 17800 tizennyolc év alatti személy él, közülük évente 1200 olyan gyermek van, aki a gyermekjóléti központ fokozott figyelmébe kerül. A Kht. szakmai programjában többek között családgondozás, családterápia, gyógypedagógiai tanácsadás, pszichológiai szolgálat, közösségi- és gyermekprogramok szervezése, jogsegélyszolgálat, gyermekvédelmi és gyermekjóléti szakmai módszertani tanácsadás is szerepel.
A Kht. munkatársainak tudomására jutó gyermekbántalmazások száma magas, 300 körüli évente, de mivel mind a kórházzal, mind a rendőrséggel jó kapcsolatot ápolnak, vélhetően magas arányban és hatékonysággal tudnak segítséget nyújtani. 
A Kht.-nál dolgozók szakképesítési aránya rendkívül jó, 4 fő kivételével mindannyian szakirányú diplomával rendelkeznek. A munkakörülmények kedvezőek, bár a számítógépes park nem túl nagy – igaz, a mindennapi munkához ez nem elengedhetetlen. 

A vizsgálat megállapításai
A helyszíni vizsgálatot végzők az országgyűlési biztos látóterébe eddig került, hasonló tevékenységet folytató szervezetekhez képest kiemelkedően jó körülményeket, hozzáértő és szakmailag hiteles vezetést és együtt dolgozó munkatársakat találtak.
Az országgyűlési biztos a hatáskörébe tartozó kérdéskörrel kapcsolatban hibát, hiányosságot vagy mulasztást nem tapasztalt. Alkotmányos joggal kapcsolatos visszásságot, illetve annak esetleges veszélyét sem tárta fel. 

Budapest, 2006. május 4.

Lenkovics Barnabás sk.